Na temelju članka 29. i 171. Statuta Srednje škole Jastrebarsko, Jastrebarsko (u daljnjem tekstu: Škola), Školski odbor na sjednici održanoj 4. srpnja 2019. godine donio je

**POSLOVNIK**

**O RADU ŠKOLSKIH VIJEĆA**

**OPĆE ODREDBE**

**Članak 1.**

 Poslovnikom o radu školskih vijeća ( u daljnjem tekstu: Vijeće), uređuje se način rada tih vijeća:

- pripremanje i sazivanje sjednica, vođenje sjednica, odlučivanje na sjednicama, prava i dužnosti članova Vijeća,

- i druga pitanja značajna za rad i odlučivanje na sjednicama Vijeća.

**Članak 2.**

Odredbe Poslovnika o radu školskih vijeća (u daljnjem tekstu: Poslovnik) primjenjuje se na članove Vijeća, te druge osobe koje su nazočne sjednicama i sudjeluju u radu Vijeća.

O pravilnoj primjeni odredaba ovog Poslovnika brine se predsjedavatelj sjednice Vijeća.

**SJEDNICE VIJEĆA**

**Članak 3.**

Vijeće radi na sjednicama koje se planiraju Godišnjim planom i programom rada Škole.

Sjednice Nastavničkog vijeća saziva ravnatelj Škole u skladu s planom i potrebom.

Sjednice Razrednog vijeća saziva razrednik svakog razrednog odjela u skladu s planom i potrebom održavanja.

**Članak 4.**

Pisani pozivi za sjednice Vijeća stavljaju se na oglasnu ploču.

Poziv za sjednicu obvezno sadrži mjesto i vrijeme održavanja sjednice i prijedlog dnevnog reda.

Sjednicama Vijeća, osim njegovih članova, mogu biti nazočne i druge osobe koje prema potrebi pozove predsjedavatelj sjednice.

Sjednice Vijeća održavaju se u sjedištu Škole.

**TIJEK SJEDNICE VIJEĆA**

**Članak 5.**

Sjednici Nastavničkog vijeća predsjedava ravnatelj Škole ili član kojega odredi ravnatelj (u daljnjem tekstu: predsjedavatelj).

Sjednici Razrednih vijeća predsjedava razrednik razrednog odjela ili u slučaju njegove spriječenosti, zamjenik razrednika (u daljnjem tekstu: predsjedavatelj).

**Članak 6.**

Prije otvaranja sjednice i predlaganja dnevnog reda, predsjedavatelj utvrđuje da li je na sjednici nazočna potrebna većina članova Vijeća, što utvrđuje poimeničnim prozivanjem nazočnih, a prema evidenciji broja članova Vijeća.

Predsjedavatelj utvrđuje koji su od odsutnih članova svoj izostanak opravdali, te ako je na sjednici nazočan potreban broj članova, otvara sjednicu.

**Članak 7.**

Na temelju prijedloga utvrđuje se dnevni red sjednice i ukoliko nema primjedbi ili dopuna dnevnog reda, predsjedavatelj isti proglašava usvojenim.

**Članak 8.**

Na sjednicama Vijeća nitko ne može govoriti prije nego dobije riječ predsjedavatelja.

Osoba koja sudjeluje u raspravi može o istom pitanju govoriti više puta, ali samo uz odobrenje predsjedavatelja.

Predsjedavatelj može odlučiti da se uskrati riječ sudioniku u raspravi koji je već govorio o istom pitanju.

**Članak 9.**

Svaki sudionik u raspravi dužan je govoriti kratko i jasno.

Predsjedavatelj je dužan brinuti se da sudionika u raspravi nitko ne ometa za vrijeme njegovog izlaganja.

**Članak 10.**

Kada se na sjednici raspravlja o dokumentima ili podacima koji se smatraju poslovnom ili državnom tajnom, predsjedavatelj će upozoriti nazočne da su ih dužni čuvati kao tajnu sukladno Zakonu, Statutu i drugim općim aktima Škole.

**Članak 11.**

Rasprava o pojedinom pitanju će se zaključiti kada predsjedavatelj utvrdi da nema više sudionika u raspravi.

**Članak 12.**

Članu Vijeća ili drugoj osobi koja sudjeluje u radu Vijeća, ukoliko se ne pridržavaju reda ili ne poštuju odredbe ovog Poslovnika ili narušavaju normalan rad sjednice, mogu se izreći slijedeće mjere:

- opomena,

- udaljenje sa sjednice Vijeća.

**Članak 13.**

Mjeru opomena i oduzimanje riječi, te mjeru udaljenje sa sjednice izriče predsjedavatelj.

Mjera udaljenja se izriče osobi kojoj je već ranije izrečena mjera opomena i oduzimanje riječi ili je na drugi način grubo ometala rad sjednice.

Osoba kojoj je izrečena mjera udaljenja sa sjednice dužna je odmah napustiti prostor u kojem se sjednica održava.

Udaljenje se odnosi samo na sjednicu sa koje je osoba udaljena.

**ODGAĐANJE I RAD SJEDNICE**

**Članak 14.**

Zakazana sjednica Vijeća odgađa se kada nastupe okolnosti koje onemogućavaju održavanje sjednice u zakazani dan i vrijeme.

Sjednica Vijeća odgodit će se i kada se prije njenog otvaranja utvrdi da sjednici nije nazočan potreban broj članova Vijeća.

Sjednicu tada odgađa predsjedavatelj.

Kada je sjednica odgođena, nazočni članovi se obavještavaju o vremenu održavanja nove sjednice.

**Članak 15.**

Sjednica Vijeća se prekida:

- kada se u tijeku sjednice broj nazočnih članova smanji ispod potrebnog broja za održavanje sjednice,

- kada dođe do težeg narušavanja reda na sjednici.

Sjednica se može prekinuti i na kraće vrijeme radi odmora.

Sjednicu prekida predsjedavatelj .

**ODLUČIVANJE NA SJEDNICI**

**Članak 16.**

Pravo odlučivanja na sjednici imaju samo članovi Vijeća.

Ostali nazočni imaju pravo sudjelovati u raspravi uz prethodnu suglasnost predsjedavatelja, ali bez prava odlučivanja.

**Članak 17.**

Vijeće može pravovaljano raspravljati i odlučivati, ako je na sjednici nazočna natpolovična većina od ukupnog broja članova.

Vijeće odluke donosi većinom glasova nazočnih članova.

**Članak 18.**

Članovi Vijeća odlučuju javnim glasovanjem, osim ako Zakonom ili Statutom Škole nije drukčije određeno ili ako je prethodnom odlukom predsjedavatelja određeno da se o pojedinom pitanju glasuje tajno.

Članovi glasaju javno tako da se dizanjem ruke izjašnjavaju „za“ ili „protiv“ prijedloga ili „suzdržan“.

Članovi glasuju tajno tako da na glasačkom listiću zaokruže redni broj ispred osobe ili prijedloga za koji glasuju.

**Članak 19.**

Kada Vijeće odlučuje o pedagoškim mjerama koje je ovlašteno donositi sukladno odredbama Zakona o odgoju i obrazovanju u osnovnoj i srednjoj školi i Pravilnika o kriterijima za izricanje pedagoških mjera, obvezno je postupati u skladu s navedenim Zakonom i Pravilnikom.

**Članak 20.**

Prilikom donošenja odluke kojom se zadužuju pojedina tijela ili osobe za realiziranje iste mora se jasno odrediti tko treba izvršiti zadatak, u kojem roku, te način izvješćivanja Vijeća o izvršavanju zadatka.

**Članak 21.**

Rezultate glasovanja utvrđuje predsjedavatelj.

Na temelju rezultata glasovanja, predsjedavatelj objavljuje da li je prijedlog prihvaćen ili odbijen.

**Članak 22.**

Nakon što je iscrpljen dnevni red i sva pitanja predviđena dnevnim redom raspravljena, predsjedavatelj zaključuje sjednicu.

**PRAVA I DUŽNOSTI ČLANA VIJEĆA**

**Članak 23.**

Član Vijeća dužan je prisustvovati svakoj sjednici Vijeća.

Član Vijeća može izostati sa sjednice samo iz opravdanih razloga.

O opravdanosti izostanka odlučuje predsjedavatelj.

**Članak 24.**

Član Vijeća ima pravo na sjednici raspravljati o svim pitanjima iz nadležnosti koja su na dnevnom redu sjednice, a iznimno i o drugim pitanjima uz odobrenje predsjedavatelja.

Pitanja iz djelokruga rada i programa rada Vijeća utvrđuje se Statutom Škole i Godišnjim planom i programom za svaku tekuću školsku godinu.

**Članak 25.**

Član Nastavničkog vijeća koji je član Školskog odbora svoju funkciju obnaša u skladu s odredbama Statuta Škole.

**Članak 26.**

Nastavničko vijeće je dužno u slučaju prestanka obnašanja dužnosti člana Školskog odbora na njegovo mjesto tajnim glasovanjem izabrati novog člana na način propisan Statutom Škole.

**Članak 27.**

Nastavničko vijeće donosi stajalište u postupku izbora i imenovanja ravnatelja tajnim glasovanjem u skladu s odredbama Statuta Škole.

**ZAPISNIK I ODLUKE VIJEĆA**

**Članak 28.**

O radu sjednica Vijeća vodi se zapisnik.

Zapisnik sa sjednice Nastavničkog vijeća vodi član kojeg na prijedlog ravnatelja, odnosno predsjedavatelja, odredi Nastavničko vijeće.

Zapisnik Razrednog vijeća vodi razrednik.

Zapisnik se mora napisati u roku od 3 dana od vremena održavanja sjednice Vijeća.

**Članak 29.**

Zapisnik sadrži: redni broj sjednice, datum i mjesto održavanja sjednice, vrijeme početka sjednice, imena i prezimena osoba koje su nazočne sjednici, a nisu članovi Vijeća, predloženi i usvojeni dnevni red, konstataciju o rezultatu glasovanja o pojedinim prijedlozima, odlukama i zaključcima donesenim po pojedinim točkama dnevnog reda, te vrijeme zaključivanja sjednice.

**Članak 30.**

Zapisnik sa sjednice Vijeća potpisuje zapisničar i predsjedavatelj.

Uz zapisnik se prilažu svi materijali prema točkama dnevnog reda sjednice.

Zapisnik i svi prilozi smatraju se službenom tajnom i mogu biti dostupni osobama izvan Vijeća i Škole, samo ako to odobri ravnatelj ili osoba koju on ovlasti.

**Članak 31.**

Ako je u zapisnik Vijeća bilo što pogrešno upisano, dopušteno je isto precrtati, s tim da ostane vidljivo što je prvobitno bilo zapisano.

**ZAVRŠNE ODREDBE**

**Članak 32.**

O pitanjima načina rada Vijeća, koja nisu uređena ovim Poslovnikom, Vijeće će odlučiti u svakom pojedinačnom slučaju.

**Članak 33.**

Ovaj se Poslovnik mijenja ili dopunjuje na isti način kako se postupalo za njegovo donošenje.

**Članak 34.**

Ovaj Poslovnik stupa na snagu osmog dana od dana objavljivanja na oglasnoj ploči škole.

**Članak 35.**

Stupanjem na snagu ovog Poslovnika prestaje važiti Poslovnik o radu kolegijalnih tijela od 9.4.2009. godine, KLASA:003-05/09-01/3, URBROJ: 238/12-53-09-1.

KLASA:003-05/19-01/3

URBROJ:238/12-53-19-1

Jastrebarsko, 13.7.2019.

 Predsjednik Školskog odbora

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (Josip Bilić, struč.spec.ing.mech.)

Ovaj je Poslovnik donijet 4.7.2019. godine, objavljen na oglasnoj ploči škole 5.7.2019., a stupio na snagu 13.7.2019. godine.

 Ravnateljica

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 (Đurđica Lončarić, prof.)